Tiyang badhe gadhah damêl punika adat apêsipun kirang sawulan, sampun wiwit dandos-dandos, inggih punika dandosi griya, tuwin panganggening lare ingkang badhe dipun wilujêngi, punapadene ngawontênakên calon pasugatan. Nanging tumrap tiyang ing Bêlah ingkang kamanah rumiyin namung arak sarta panganggening lare kemawon, sabab kathah-kathahing tiyang ingkang dipun ulêmi manawi botên mêndêm sok lajêng sami angraosi awon. Têmbungipun: wong duwe gawe ora enjoh tuku ciu bae, thik nganggo ulêm-ulêm wong barang.